बंगाली साहित्य च शुरू च, तेरह्‌मी चौह्‌दमीं ते पंदरमीं सदियें च, राधाकृष्ण दे प्रेमगीतें दा चलन मिलदा ऐ जि’न्दे रचने आह्‌लें च विद्यापति, चंडीदास, ज्ञानदास ते गोविन्ददास जनेह् वैष्णव कवि हे जि’नें बाह्‌रमीं सदी च जयदेव दे संस्कृत च लिखे “गीत गोविन्द” कोला प्रेरणा लेई। सोह्‌लमीं सदी च श्री चैतन्य दे प्रभाव हेठ भगती रस भरोची “पदावलियें” दी रचना होई जि’न्दे च मानवी प्रेम ते ईश्वरी प्रेम दी गंगा-जमना इकरस होइयै बगी निकली। इस्सै समें मुकन्दराम चक्रवर्ती ने “चण्डीमंगल” लिखेआ ते रामाय़ण, महाभारत ते भागवत दे बंगाली रूपान्तर निकले। सताह्‌रमी सदी च दौलत काज़ी ते सैय्यद अलौल जनेह् मुसलमान कवि बी बंगाली साहित्य खेत्तरै च उतरे। कृष्णादास कविराज ने “चैतन्य चरितामृत” लिखियै बंगाली दे जीवनी-साहित्य ते ऐतिहासिक लेखन दी इक अनमोल कृति प्रदान कीती। इस समें दे मंगल काव्य-“चंडी मंगल”, “मनसा मंगल”, “धर्म मंगल” मध्ययुग दे बंगाली जीवन दियां सुन्दर झांकियां पेस करदे न। ठाह्‌रमीं सदी च “मैमन सिंह दियां गांथां”, “गोपीचन्द ते मैनामती दे गीत”, “सहजीय गीत” ते “बौल गीत” रचे गे। रामप्रसाद दी “शाक्त पदावली” ते भारत चन्द्र दा “आनन्द मंगल” भगती रस दियां कृतियां न जि’न्दे च साहित्यक गुण बी निखरी औंदे न ते बंगाली भाशा दा कलात्मक रूप बी।